Skattemessig konsekvens av redusert fellesgjeld for andelshaver i borettslag ved tilskudd fra boligstiftelse (skatteloven § 7-12 og § 5-42 c)
Dato: 2005-02-04

Sammendrag: Midlene brukes til nedbetaling av fellesgjeld i borettslaget. Det er resit spørsmål om den skattemessige konsekvens av redusert fellesgjeld for andelshaveri borettslaget. Skattedirektoratet la til grunn at andelshaver beskattes for sin andel av de midler som stiftelsen overfører borettslaget.

Innsenders fremstilling av faktum og jus På bakgrunn av de opplysninger som er gitt i anmodningen, legges det til grunn at Boligstiftelsen skal selge leilighetene som stiftelsen eier. Stiftelsen skal deretter oppløses, og overskuddsmidler skal overføres til Borettslaget – en løsning som er godkjent av fylkesmannen. I Borettslaget og i Boligstiftelsen ble det i 2004 foretatt utvendig renovering med bygging av nye balkonger. Dette ble finansiert ved banklån, noe som førte til økt fellesgjeld i Borettslaget. Midlene fra Boligstiftelsen går til å nedbetale fellesgjelden i borettslaget. Det anmodes om en bindende forhåndsuttalelse om den skattemessige konsekvens av redusert fellesgjeld i Borettslaget for andelseier A. Skattedirektoratets vurderinger Skattedirektoratet  skal i det følgende ta stilling til hvilke skattemessige følger det har for skattyter at borettslaget han er andelshaver i, mottar midler fra en boligstiftelse for å nedbetale fellesgjelden i borettslaget. Borettslaget vil få overført midler fra Boligstiftelsen ved stiftelsens oppløsning. Midlene vil bli brukt til nedbetaling av borettslagets fellesgjeld. Skattedirektoratet legger til grunn som en forutsetning for den videre drøftelse at Borettslaget ikke skattlegges som eget skattesubjekt og at inntekten derfor fastsettes på den enkelte andelshavers hånd, jf. skatteloven § 7-12. I tillegg til eventuell prosentinntekt for fordel ved bruk av egen bolig, skal andelshaveren lignes direkte for borettslagets nettoresultat som ikke er av den art som omfattes av prosentligningen ved prosentligning av boliger, jf. skatteloven § 7-12 sjette ledd bokstav b. Etter skatteloven § 5-42 c skal utdeling fra legat regnes som inntekt. Som legat i lovens forstand menes også stiftelse. Det skilles ikke mellom utdeling av avkastning og grunnkapital, jf. Finansdepartementets uttalelse i Utv. 1995 side 477. Skattedirektoratet legger derfor til grunn at de overførte midler fra Boligstiftelsen til Borettslaget ved oppløsning av Boligstiftelsen, skal fordeles og beskattes på den enkelte andelshavers hånd som alminnelig inntekt. Konklusjon Andelshaver i Borettslaget, A, beskattes for sin andel av de midler som Boligstiftelsen overfører til Borettslaget.